**Vedtægter for Allerød Idræts Union (AIU)**

# § 1 Navn og hjemsted

Sammenslutningens navn er Allerød Idræts Union (AIU).

AIU blev stiftet 26. august 1976. Allerød Idræts Union har hjemsted i Allerød Kommune.

# § 2 Formål

AIUs formål er at:

* varetage den samlede idræts interesser og rådgive overfor kommunen, andre offentlige myndigheder og øvrige samarbejdspartnere;
* fremme og samle idrætslivet i Allerød Kommune, så alle får optimale betingelser både klubber og udøvere, bredde og elite; Dette vil give de bedste forhold for idrætslivet også socialt
* medvirke til at udbrede kendskabet til kurser og andre aktiviteter, der fremmer træneres og lederes arbejde i klubberne.

# § 3 Medlemmer

Enhver idrætsforening, som er hjemmehørende i Allerød Kommune, og som ville kunne optages i Danmarks Idræts Forbund (DIF), Danske Gymnastik - og idrætsforeninger (DGI), Dansk Handicapidræts Forbund (DHIF) eller Dansk Firma Idrætsforbund (DFIF), eller specialforbund under en af disse organisationer, kan optages som medlem.

Anmodning om optagelse fremsendes til AIUs formand og skal være bilagt

* foreningens vedtægter;
* oversigt over bestyrelsens medlemmer og e-mail adresse som post skal sendes til;
* oplysning om det samlede medlemsantal herunder aktive medlemmer under 25 år.

Idrætsforeningen kan optages som midlertidig medlem efter indstilling fra bestyrelsen, og egentlig indmeldelse kan først ske efter godkendelse på det førstkommende ordinære repræsentantskabsmøde.

# § 4 Medlemsforpligtigelser

Enhver idrætsforening, som er medlem af AIU, har ved sit medlemskab forpligtet sig til at

* alle henvendelser af idrætspolitisk karakter til Allerød Kommune sker med AIUs medvirken;
* informere AIU om væsentlige ændringer i foreningen, (f.eks. større udsving i antal af medlemmer, ny formand og/eller kasserer, ny hjemmeside og ny mailadresse.

# § 5 Udmeldelse

Udmeldelse skal ske skriftligt med mindst en måneds varsel til en 1. maj. Udmeldelsen kan kun ske under forudsætning af, at alle økonomiske mellemværende med AIU er afviklet.

# § 6 Kontingent

Kontingent fastsættes af repræsentantskabet. Kontingent opkræves i september og skal være indbetalt senest tre uger efter opkrævningsdato.

# § 7 Udelukkelse og eksklusion

Bestyrelsen kan indstille medlemsforeninger, der ved handling eller undladelse skader AIU eller ikke lever op til medlemsforpligtelser, til udelukkelse og eventuelt eksklusion. Dette kan dog først ske efter, at foreningen har haft lejlighed til at fremføre sine synspunkter overfor AIUs bestyrelse.

Idømmes en forening udelukkelse vil dette være gældende indtil førstkommende repræsentantskabsmøde, hvor dette vil blive behandlet som et separat punkt på dagsordenen. Her afgør repræsentantskabet, om der skal gennemføres eksklusionen. Eksklusion kræver 2/3 majoritet.

Er kontingent trods påkrav ikke indbetalt senest en måned efter 2. rykkers forfald, udelukkes foreningen automatisk, og kan kun genoptages når nyt kontingent og restancen er indfriet.

# §8 Ordinært repræsentantskabsmøde

Repræsentantskabet er AIUs øverste myndighed.

Det ordinære repræsentantskabsmøde afholdes hvert år inden udgangen af maj måned. Mødet skal indkaldes skriftligt med mindst 4 ugers varsel til medlemsforeningerne bilagt dagsordenen, der mindst skal indeholde

1. Registrering af stemmeberettigede
2. Valg af dirigent
3. Bestyrelsens beretning
4. Regnskabsaflæggelse og godkendelse
5. Fastsættelse af kontingent og orientering om budget
6. Godkendelse af nye medlemsforeninger
7. Indkomne forslag
8. Valg af bestyrelse
	* 1. Formand (lige år)
		2. Kasserer (ulige år)
		3. Syv bestyrelsesmedlemmer (fire i lige år og tre i ulige år)
		4. En revisor og en revisorsuppleant (hvert år)
9. Forelæggelse af planer for det kommende år
10. Eventuelt

Forslag, der ønskes behandlet, skal være formanden i hænde senest 2 uger før repræsentantskabsmødets afholdelse.

Repræsentantskabsmødet ledes af en dirigent, der vælges af repræsentantskabet.

Medlemsforeningernes stemmer opgøres efter følgende kriterier, baseret på medlemstal indberettet til kommunen for det foregående år (typisk pr. 31.12).

* 1 stemme til medlemsforeninger med under 200 medlemmer;
* 2 stemmer til medlemsforeninger med mellem 200 og 500 aktive medlemmer;
* 3 stemmer til medlemsforeninger med over 500 aktive medlemmer.

Der kan ikke stemmes ved fuldmagt, og hver fremmødt repræsentant har kun 1 stemme.

Skal en forening benytte sine 2 eller 3 stemmer, skal der møde 2 eller 3 repræsentanter op for foreningen, og ingen kan repræsentere mere end 1 forening.

I tilfælde af, at en afdeling under en hovedforening er selvstændigt medlem af AIU, fratrækkes dens medlemsantal i hovedforeningens samlede antal medlemmer.

Beslutninger sker ved almindeligt flertal; dog kræver vedtægtsændringer og afgørelse om eksklusion 2/3 majoritet blandt de fremmødte.

Skriftlig afstemning skal anvendes, enten når dirigenten beslutter dette, eller når mindst 3 af de fremmødte stemmeberettigede stiller krav herom. Der foretages altid skriftlig afstemning ved personvalg, når der skal vælges mellem flere kandidater.

Valgbare er medlemmer fra AIUs medlemsforeninger, som er fyldt 18 år. Fra hver forening kan kun vælges ét bestyrelsesmedlem.

# § 9 Ekstraordinært repræsentantskabsmøde

Ekstraordinært repræsentantskabsmøde afholdes, når bestyrelsen beslutter dette, eller når mindst 3 medlemsforeninger indsender skriftlig, motiveret begæring herom til bestyrelsen.

Hovedforeninger, uanset hvor mange afdelinger de måtte repræsentere, udgør i denne sammenhæng én medlemsforening.

Ekstraordinært repræsentantskabsmøde skal afholdes senest 6 uger efter modtagelsen af begæring herom. Indkaldelse udsendes efter samme retningsliner, som ved ordinært repræsentantskabsmøde.

Dagsordenen indeholder

1. Registrering af stemmeberettigede
2. Valg af dirigent
3. Behandling af det indsendte forslag

# § 10 Bestyrelsen

Bestyrelsen forestår AIUs daglige ledelse og repræsenterer AIU i alle forhold.

Bestyrelsen konstituerer sig selv med næstformand og sekretær.

Bestyrelsen består af i alt op til 9 medlemmer, som hver er valgt for en 2-årig periode.

Bestyrelsen kan nedsætte et forretningsudvalg til at varetage den daglige drift. Bestyrelsen fastlægger forretningsorden for forretningsudvalget.

Bestyrelsen kan nedsætte andre nødvendige udvalg til varetagelse af løbende eller enkeltstående opgaver.

Bestyrelsen fastsætter selv sin forretningsorden på det første møde efter repræsentantskabsmødet. Bestyrelsen er kun beslutningsdygtigt, når mindst 5 af medlemmerne er tilstede, heraf minimum 1 af enten formand, næstformand eller kasserer. Der tages referat af alle bestyrelsesmøder. Referat godkendes senest på næstkommende bestyrelsesmøde.

Bestyrelsen afholder møde, når formanden eller mindst 2 af de øvrige bestyrelsesmedlemmer finder det nødvendigt. Bestyrelsesmøder indkaldes af formanden med mindst 5 dages varsel. Indkaldelse skal være skriftlig og indeholde dagsorden.

I tilfælde af at en medlemsforening, der ikke har fast sæde i bestyrelsen, fremsender forslag til behandling på et bestyrelsesmøde, har denne forening ret til selv at fremlægge forslaget på bestyrelsesmødet.

I tilfælde af at formand eller kasserer afgår i valgperioden konstituerer bestyrelsen sig selv indtil næste repræsentantskabsmøde.

I tilfælde af at et bestyrelsesmedlem afgår i valgperioden fortsætter bestyrelsen uændret frem til repræsentantskabsmødet.

# § 11 Regnskab

AIUs regnskabsår følger kalenderåret. Bestyrelsen skal inden udgangen af marts måned udarbejde et årsregnskab, som videregives til revisor for gennemgang og påtegning

Årsregnskabet forelægges på det ordinære repræsentantskabsmøde til godkendelse og skal være forsynet med revisorens påtegning og underskrift.

# § 12 Revision

På det ordinære repræsentantskabsmøde vælges der for 1 år ad gangen en revisor og 1 revisorsuppleant. Revisoren skal hvert år gennemgå årsregnskabet og påse at beholdningerne er til stede. Revisionsformen er regnskabsmæssig revision, og årsregnskabet forsynes med en påtegning. Revisoren har til enhver tid adgang til at efterse regnskab og beholdninger.

# § 13 Tegning og hæftelse

AIU tegnes af formand og kasserer. Daglige økonomiske dispositioner varetages af kassereren alene med sin underskrift, medens større økonomiske dispositioner på 10.000 kr. eller derover kræver godkendelse af bestyrelse eller udvalg nedsat af bestyrelsen.

Der påhviler ikke medlemsforeningerne eller disses medlemmer nogen personlig hæftelse for de forpligtigelser, som påhviler AIU.

# § 14 Opløsning

Bestemmelse om opløsning af Allerød Idræts Union (AIU) kan kun foretages på et ekstraordinært repræsentantskabsmøde med dette ene punkt på dagsorden. For at det ekstra ordinære repræsentantskabsmøde er beslutningsdygtigt kræves, at mindst 2/3 af de stemmeberettigede repræsentanter (medlemsforeningerne) er til stede.

For at forslaget kan vedtages kræves det, at mindst 3/4 af de afgivne stemmer er for forslaget. Opnås et sådan flertal på et repræsentantskabsmøde med deltagelse af færre end 2/3 af de stemmeberettigede repræsentanter, indkaldes der til et nyt repræsentantskabsmøde, hvor beslutning kan træffes med ovennævnte stemmeflerhed, uanset hvilke antal stemmeberettigede repræsentanter(medlemsforeninger) der er til stede.

AIUs midler og ejendele på opløsningstidspunktet fordeles til medlemsforeningerne efter medlemsforeningernes antal aktive medlemmer under 25 år. Antallet af medlemmer under opgøres ud fra seneste indberetning til kommunen for det foregående år.

Vedtægter er revideret og vedtaget på repræsentantskabsmødet d. 18. maj 2017